Ravshan Haydarov Eron va Qirg‘iziston o‘rtasidagi uchrashuvni kuzatish uchun Tehronga jo‘nab ketdi

Futbol bo‘yicha O‘zbekiston terma jamoasi katta murabbiyi Ravshan Haydarov milliy termaning JCh–2018 turniri 3-saralash bosqichidagi raqibi hisoblangan Eron terma jamoasining o‘yinini kuzatish uchun Tehronga jo‘nab ketdi, deb xabar bermoqda O‘zbekiston futbol federatsiyasi matbuot xizmati.

Eron terma jamoasi rasmiy o‘yinlarga tayyogarlik jarayonida 7-iyun, seshanba kuni Tehronda Qirg‘iziston futbolchilariga qarshi o‘rtoqlik uchrashuvida maydonga tushadi. O‘zbekiston termasi raqiblarining o‘yinlari Samvel Babayan bosh murabbiyligidagi milliy terma jamoa murabbiylar shtabida katta qiziqish uyg‘otgan. Shu bois, milliy terma jamoa katta murabbiyi Ravshan Haydarov Eron terma jamoasi ishtirokidagi o‘yinni kuzatish va o‘rganish uchun Tehronga jo‘nab ketdi.
Avvalroq Ravshan Haydarov JCh–2018 turniriga 3-saralashidagi boshqa bir raqibi – Suriya terma jamoasining o‘yinini kuzatish uchun Vyetnamga borib kelgandi. O‘sha o‘yinda Suriya 0:2 hisobida Vyetnamga mag‘lub bo‘lgan edi.
Qayd etish joiz, Karlush Keyrush bosh murabbiyligidagi Eron terma jamoasi o‘tgan hafta Makedoniya termasiga qarshi o‘rtoqlik uchrashuvida maydonga tushib, 3:1 hisobida g‘alaba qozondi.
Ma’lumot uchun, O‘zbekiston milliy terma jamoasi ham rasmiy o‘yinlarga tayyorgarlik jarayonini boshlagan. Ayni damda Samvel Babayan bosh murabbiyligidagi O‘zbekiston milliy terma jamoasi saralash bosqichi o‘yinlaridan oldingi ilk yig‘inini o‘tkazish uchun Avstriyaga jo‘nab ketgan. Avstriyada milliy terma jamoa 7-iyun, seshanba kuni Kanada terma jamoasiga qarshi o‘rtoqlik uchrashuvida maydonga tushadi.